ROJNA เด้ง 4% โบรกอัพเป้า 7.40 บ. ชี้กำไรปีนี้โต 83% รับยอดขายที่ดินแกร่ง
ROJNA ดีดกลับ 4% โบรกชี้กำไรปีนี้โต 83% รับยอดขายและยอดโอนที่ดิน และธุรกิจโรงไฟฟ้าแกร่ง อัพราคาเป้าหมาย 7.40 บ.
ROJNA ดีดกลับ 4% โบรกชี้กำไรปีนี้โต 83% รับยอดขายและยอดโอนที่ดิน และธุรกิจโรงไฟฟ้าแกร่ง อัพราคาเป้าหมาย 7.40 บ.
1 มี.ค. 2566

ผู้สื่อข่าวรายงานว่า วันนี้ (1 มี.ค.66) ราคาหุ้น บริษัท สวนอุตสาหกรรมโรจนะ จำกัด (มหาชน) หรือ ROJNA ณ เวลา 15:28 น. อยู่ที่ระดับ 6.25 บาท บวก 0.25 บาท หรือ 4.17% สูงสุดที่ระดับ 6.30 บาท ต่ำสุดที่ระดับ 6.10 บาท ด้วยมูลค่าการซื้อขาย 20.31 ล้านบาท

บล.กรุงศรี ระบุในบทวิเคราะห์ว่า ปรับเพิ่มประมาณการยอดขายที่ดินปี 66 / ปี 67 เป็นปีละ 700 ไร่ จาก 525/600 ไร่ เนื่องจากอุปสงค์ที่แข็งแกร่งจากกลุ่ม EV, แบตเตอรี่ EV และ อิเล็กทรอนิกส์ จึงปรับเพิ่มประมาณการกำไรธุรกิจหลักปีนี้ 55% เป็น 703 ล้านบาท และปีหน้า 101% เป็น 804 ล้านบาท เพื่อสะท้อนรายได้จากยอดโอนที่ดินเพิ่มขึ้น 13% ปี 66 และ เพิ่มขึ้น 24% ปี 67 อัตรากำไรขั้นต้นจากการขายที่ดินเพิ่มขึ้น 60bps และ เพิ่มขึ้น 30bps และอัตรากำไรขั้นต้นของโรงไฟฟ้าเพิ่มขึ้น 2% ปีนี้และปีหน้า ทั้งนี้ปรับลดส่วนแบ่งผลขาดทุนจากบริษัท รัชคารโฮลดิ้ง ปีละ 100 ล้านบาท เนื่องจาก ROJNA จะขายหุ้น 50% ให้กับ Gulf Holding (Thailand) Co.,Ltd. ในเดือนมี.ค.นี้
ทั้งนี้ปรับเพิ่มราคาเป้าหมายขึ้นเป็น 7.40 บาท จากเดิม 7 บาท คาดกำไร ROJNA ปีนี้จะเติบโตก้าวกระโดด 83% จากการฟื้นตัวอย่างแข็งแกร่งของยอดขายและยอดโอนที่ดิน และธุรกิจโรงไฟฟ้า